KIRJALLINEN KYSYMYS E-0066/99

esittäjä(t): Carlos Robles Piquer (PPE) komissiolle

(27. tammikuuta 1999)

Aihe: Euroopan rautatieyhteyshankkeen nykytila

Komissio esitti vuonna 1995 hankkeen, joka koski rautatieyhteyksiä Euroopassa. Siinä vahvistettiin ne valtioiden rajat ylittävät rautatieyhteydet, joilla liikennöintiedellytykset yhdenmukaistetaan siten, että kaikki eurooppalaiset junat pystyvät liikennöimään näillä reiteillä.

Yksi näistä reiteistä kulkisi Valenciasta Rotterdamiin Barcelonan, Lyonin ja Metzin kautta.

Koska tällä mallilla ei ole oikeusperustaa, se vaatii hitaan neuvotteluprosessin. Voiko komissio kertoa, missä vaiheessa hanke on tällä hetkellä, onko komissio päättänyt nopeuttaa sitä asianmukaisen oikeusperustan kautta vai aikooko se tukea hanketta muilla keinoilla, ja mikä on komission arvio hankkeen toteutumisesta?

Komission jäsenen Neil Kinnockinkomission puolesta antama vastaus

(16. maaliskuuta 1999)

Vuonna 1996 laatimassaan valkoisessa kirjassa strategiasta yhteisön rautateiden elvyttämiseksi(1) komissio ehdotti rautateiden kansainvälisten rahtipalvelujen parantamista perustamalla joukko Euroopan laajuisia rautateiden rahtiliikenteen valtaväyliä - käsite, jota kehitettiin edelleen myöhemmin annetussa tiedonannossa(2). Niiden pohjalta on suunniteltu joukko vapaaehtoishankkeita, jotka pantiin täytäntöön vuonna 1998.

Komission ehdotus perustui näkemykseen, jonka mukaan infrastruktuurin hallinnoijien välisen, vapaaehtoisuuteen perustuvan yhteistyön tehostaminen käyttöoikeuden myöntämiseen ja kansainvälisten junareittien käyttömaksuun liittyvissä kysymyksissä synnyttäisi aiempaa tehokkaampia ja kaupallisesti houkuttelevampia kansainvälisiä tavarajunapalveluja sekä tarjoaisi mahdollisuuden kyseisten valtaväylien avaamiseen kaikille luvan saaneille rautatieyhtiöille.

Komissio ei ole ehdottanut erityisiä reittejä, vaikka valkoisessa kirjassa ja tiedonannossa sellaisia esiteltiinkin tarkoituksena havainnollistaa, minne valtaväyliä kannattaisi kehittää. Ehdotetuilla valtaväylillä ei ratkaistaisi yhteentoimivuusongelmia, ja niihin sovellettaisiin reitin kussakin osassa voimassa olevia kansallisia määräyksiä. Asianomaiset infrastruktuurin hallinnoijat ovat kehittäneet valtaväylät Belgian Muizenista Ranskan ja Luxemburgin kautta Italian Gioia Tauroon ja Espanjan Barcelonaan sekä Skandinaviasta, Alankomaista ja Saksasta Itävallan ja Sveitsin kautta Milanoon, Gioia Tauroon ja Brindisiin Italiassa. Nämä valtaväylät ovat nyt toiminnassa, ja eri palveluntarjoajat ovat alkaneet käyttää niitä.

Komissio on ottanut tästä kokeilusta saamansa kokemukset huomioon ehdotuksessaan rautatieinfrastruktuurin kapasiteetin käyttöoikeuden myöntämisestä ja infrastruktuurimaksujen perimisestä 19 päivänä kesäkuuta 1995 annetun neuvoston direktiivin 95/19/EY(3) muuttamisesta. Ehdotus(4) on parhaillaan neuvoston ja parlamentin käsiteltävänä. Lisäksi komissio on ehdottanut erillisessä aloitteessa rautateiden rahtipalvelujen asteittaista vapauttamista. Ehdotusta ei ole vielä hyväksytty. Komissio aikoo käsitellä rautateiden rahtiliikenteen yhteentoimivuutta ja muita infrastruktuuriongelmia Euroopan laajuisten verkkojen tarkistamista koskevassa kertomuksessa sekä perinteisen junaliikenteen yhteentoimivuutta koskevassa kertomuksessa, jotka molemmat on tarkoitus antaa myöhemmin tänä vuonna.

(1) KOM(96) 421.

(2) KOM(97) 242.

(3) EYVL L 143, 27.6.1995.

(4) KOM(98) 480.